‘X-Men’-forfatter skal skrive de næste ‘Star Wars’-film

Simon Kinberg, kendt for at skrive Fox’ populære ‘X-Men’-film, er den nyeste i rækken af manuskriptforfattere og producenter, som skal forsøge at bringe ‘Star Wars’ tilbage til biograflærredet.

Ifølge Deadline skal Kinberg udvikle, skrive og producere en ny trilogi af ‘Star Wars’-film for Lucasfilm. Selvom der er kommet adskillige ‘Star Wars’-serier på Disney+ de sidste fem år, er der ikke udkommet en biograffilm i sagaen siden ‘Episode IX: The Rise of Skywalker’ i 2019.

Mange projekter har dog været igennem forskellige stadier uden at blive realiseret, herunder ‘Rogue Squadron’ af Patty Jenkins, trilogier fra David Benioff og D.B. Weiss samt Rian Johnson og et projekt fra Guillermo Del Toro. Sharmeen Obaid-Chinoys film, som skulle bringe Daisy Ridleys Rey tilbage, er stadig i produktion, men har mistet flere forfattere, herunder Damon Lindelof og senest Steven Knight.

Jon Favreaus ‘The Mandalorian and Grogu’, en udvidelse af den populære tv-serie, bliver den næste ‘Star Wars’-film i biografen og er sat til at udkomme den 22. maj 2026. Disney har også to andre ‘Star Wars’-film med foreløbige udgivelsesdatoer i december 2026 og december 2027.

Kinberg er bedst kendt som hjernen bag Fox’ ‘X-Men’-film, inklusive ‘X-Men: The Last Stand’ (2006), ‘X-Men: Days of Future Past’ (2014), ‘X-Men: Apocalypse’ (2016) og ‘X-Men: Dark Phoenix’ (2019). Han har også skrevet film som ‘Fantastic Four’ (2015), ‘Sherlock Holmes’, ‘Jumper’ og ‘The 355’.